รัฐบาลไทย-ข่าวทำเนียบรัฐบาล-กรมบัญชีกลางเผยผลการใช้สิทธิเบิกจ่ายตรงผ่านแอปพลิเคชันเป๋าตัง สำหรับการเข้ารับการรักษาพยาบาลที่สถานพยาบาล
วันพฤหัสบดีที่ 23 มีนาคม 2566
23/03/2566
กรมบัญชีกลางเผยผลการใช้สิทธิเบิกจ่ายตรงผ่านแอปพลิเคชันเป๋าตัง สําหรับการเข้ารับการรักษาพยาบาลที่สถานพยาบาล
กรมบัญชีกลางเพิ่มช่องทางการใช้สิทธิเบิกจ่ายตรงเงินสวัสดิการรักษาพยาบาลประเภทผู้ป่วยนอกผ่านกระเป๋าสุขภาพบนแอปพลิเคชันเป๋าตัง สําหรับการเข้ารับการรักษาพยาบาลที่สถานพยาบาล ตั้งแต่ 7 ธ.ค.2565 เพื่ออํานวยความสะดวกและเพิ่มการเข้าถึงสิทธิเบิกจ่ายตรง
นางสาวกุลยา ตันติเตมิท อธิบดีกรมบัญชีกลาง เปิดเผยว่า ตามที่กรมบัญชีกลางได้เพิ่มช่องทางการใช้สิทธิเบิกจ่ายตรงเงินสวัสดิการเกี่ยวกับการรักษาพยาบาลประเภทผู้ป่วยนอกผ่านกระเป๋าสุขภาพบนแอปพลิเคชันเป๋าตัง สําหรับการเข้ารับการรักษาพยาบาลที่สถานพยาบาล ตั้งแต่วันที่ 7 ธันวาคม 2565 เพื่ออํานวยความสะดวกและเพิ่มการเข้าถึงการใช้สิทธิเบิกจ่ายตรงให้แก่ผู้มีสิทธิและบุคคลในครอบครัว โดยดําเนินการเป็นโครงการนําร่องกับสถานพยาบาลของทางราชการแล้วจํานวน 7 แห่ง ได้แก่ (1) โรงพยาบาลวชิรพยาบาล คณะแพทยศาสตร์วชิรพยาบาล มหาวิทยาลัยนวมินทราธิราช (2) โรงพยาบาลมหาราชนครเชียงใหม่ (3) สถาบันมะเร็งแห่งชาติ (4) โรงพยาบาลสมเด็จพระปิ่นเกล้า กรมแพทย์ทหารเรือ (5) โรงพยาบาลศูนย์การแพทย์มหาวิทยาลัยวลัยลักษณ์ (6) โรงพยาบาลสระบุรี และ (7) โรงพยาบาลวชิระภูเก็ต
“สําหรับผลการใช้สิทธิเบิกจ่ายตรงผ่านแอปพลิเคชัน ตั้งแต่เริ่มโครงการจนถึงวันที่ 28 กุมภาพันธ์ 2566 พบว่า มีการใช้สิทธิเบิกจ่ายตรง รวมจํานวนทั้งสิ้น 4,095 รายการ มูลค่าการใช้สิทธิรวมเป็นเงินจํานวนทั้งสิ้น 7,054,809 บาท โดยโรงพยาบาลมหาราชนครเชียงใหม่มีผลการใช้สิทธิมากที่สุด จํานวน 3,434 รายการ มูลค่าการใช้สิทธิเป็นเงินจํานวน 6,032,744.50 บาท รองลงมา ได้แก่ โรงพยาบาลสมเด็จพระปิ่นเกล้า จํานวน 427 รายการ มูลค่าการใช้สิทธิเป็นเงินจํานวน 669,891.50 บาท โรงพยาบาลวชิรพยาบาล คณะแพทยศาสตร์วชิรพยาบาล มหาวิทยาลัยนวมินทราธิราช จํานวน 140 รายการ มูลค่าการใช้สิทธิเป็นเงินจํานวน 236,956.50 บาท สถาบันมะเร็งแห่งชาติ จํานวน 49 รายการ มูลค่าการใช้สิทธิเป็นเงินจํานวน 41,196.50 บาท โรงพยาบาลศูนย์การแพทย์มหาวิทยาลัยวลัยลักษณ์ จํานวน 38 รายการ มูลค่าการใช้สิทธิเป็นเงินจํานวน 57,072 บาท โรงพยาบาลสระบุรี จํานวน 19 รายการ มูลค่าการใช้สิทธิเป็นเงินจํานวน 5,118.50 บาท และโรงพยาบาลวชิระภูเก็ต จํานวน 9 รายการ มูลค่าการใช้สิทธิเป็นเงินจํานวน 11,829.50 บาท ตามลําดับ โดยการดําเนินการโครงการดังกล่าวได้รับความสนใจและการประสานงานจากสถานพยาบาลจํานวนหลายแห่ง เพื่อขออนุญาตเข้าร่วมโครงการกับกรมบัญชีกลางและอยู่ระหว่างการพัฒนาระบบร่วมกับธนาคารกรุงไทย เพื่อรองรับการเพิ่มช่องทางการใช้สิทธิเบิกจ่ายตรงผ่านแอปพลิเคชัน ซึ่งคาดว่าภายในไตรมาส 2 ปีงบประมาณ พ.ศ. 2566 จะมีสถานพยาบาลที่เข้าร่วมโครงการและพร้อมให้บริการเพิ่มอีกจํานวน 2 แห่ง” อธิบดีกรมบัญชีกลาง กล่าว
อธิบดีกรมบัญชีกลาง กล่าวเพิ่มเติมว่า ผู้มีสิทธิหรือบุคคลในครอบครัวที่ประสงค์จะใช้สิทธิเบิกจ่ายตรงผ่านแอปพลิเคชัน สามารถดาวน์โหลดแอปพลิเคชันเป๋าตังและลงทะเบียนเพื่อเข้าใช้งานกระเป๋าสุขภาพได้ ก่อนเข้ารับบริการที่สถานพยาบาล และสามารถตรวจสอบรายชื่อสถานพยาบาลที่พร้อมให้บริการได้ที่เว็บไซต์กรมบัญชีกลาง www.cgd.go.th หัวข้อ รักษาพยาบาล/ข้อมูลน่ารู้เกี่ยวกับค่ารักษาพยาบาล นอกจากนี้ กรมบัญชีกลางยังมีแผน ที่จะพัฒนาต่อยอดการดําเนินการ โดยปรับปรุงแนวปฏิบัติการเบิกจ่ายตรงเงินสวัสดิการเกี่ยวกับการรักษาพยาบาลประเภทผู้ป่วยนอกภายในเดือนมิถุนายน 2566 เพื่อเพิ่มประสิทธิภาพระบบเบิกจ่ายตรงให้สามารถรองรับการใช้สิทธิเบิกจ่ายตรงผ่านแอปพลิเคชัน สําหรับการเข้ารับบริการตรวจรักษาผู้ป่วยทางไกล หรือ Telemedicine สอดรับกับแนวโน้มการให้บริการทางการแพทย์ที่เปลี่ยนแปลงไปภายหลังจากสถานการณ์การแพร่ระบาดของโรคโควิด 19 ต่อไปด้วย